Na temelju članka 39. Zakona o elektroničkim medijima (Narodne novine, br: 111/21 i 114/22), članka 26. Statuta Općine Kloštar Ivanić (Glasnik Zagrebačke županije, 13/21), Općinsko vijeće Općine Kloštar Ivanić na 11. sjednici održanoj dana 14.12.2022. godine donijelo je

**PRAVILNIK**

**o financiranju programskih sadržaja elektroničkih medija**

I. OPĆE ODREDBE

Članak 1.

Općina Kloštar Ivanić potiče funkciju medija u razvoju demokracije, pluralizma i stvaranju pravednijeg društva. Elektronički mediji u smislu Zakona o elektroničkim medijima (Narodne novine, br: 112/21 i 114/22) u daljnjem tekstu: Zakona, su audiovizualni programi, radijski programi i elektroničke publikacije.

Elektronički mediji, u daljnjem tekstu: mediji, svoju funkciju ostvaruju posredovanjem između jedinica lokalne samouprave i građana te javnosti prenoseći informacije od društvene važnosti. Mediji su sredstvo informiranja građana o aktivnostima Općinskog vijeća, načelnika i upravnih tijela Općine Kloštar Ivanić, u daljnjem tekstu: Općine. Mediji su platforma za posredovanje u komunikaciji građana s općinskim institucijama i subjektima.

Općina će prema kriterijima utvrđenim ovim Pravilnikom financijski podupirati projekte lokalnih medija s područja Općine Kloštar Ivanić i Zagrebačke županije, a sredstva će biti dodijeljena putem javnog poziva.

II. CILJEVI DODJELE SREDSTAVA

Članak 2.

Cilj dodjele sredstava je proizvodnja i objava kvalitetnih programskih sadržaja (informativnih, kulturnih, umjetničkih, stručnih, znanstvenih i dr.) od interesa za Općinu i njene stanovnike, a koji:

* ostvaruju pravo građana Općine na javno informiranje i obaviještenost svih građana Općine
* obrađuju teme o radu Općinskog vijeća i njegovih radnih tijela
* obrađuju teme o radu Općinskog načelnika i upravnih tijela Općine
* obrađuje teme o priredbama i manifestacijama
* obrađuju teme o ostvarivanju ljudskih i političkih prava građana te unapređivanju pravne i socijalne države i civilnog društva
* obrađuju i promiču teme namijenjene djeci i mladima
* obrađuju teme o osobama s invaliditetom
* promiču ravnopravnost spolova
* potiču kulturno i umjetničko stvaralaštvo
* promiču teme u svezi s kulturom javnog dijaloga
* potiču razvoj obrazovanja, znanosti, umjetnosti i sporta
* obrađuju teme u svezi sa zaštitom prirode, okoliša i ljudskog zdravlja-promiču medijsku pismenost.

III. UVJETI ZA DODJELU SREDSTAVA

Članak 3.

Na javni poziv se mogu javiti mediji koji:

* su registrirani sukladno zakonu
* imaju sjedište na području Zagrebačke županije
* imaju koncesiju na području Zagrebačke županije ili za područje gradova ili općina na području Zagrebačke županije
* su upisani u Upisnik pružatelja elektroničkih publikacija koji vodi Vijeće za elektroničke medije
* redovito objavljuju programske sadržaje koji se odnose na rad tijela Općine
* redovito objavljuju programske sadržaje koji se odnose na svakodnevni život građana Općine.

Pravo na dodjelu financijskih sredstava nemaju oni mediji koji:

* se za prijavljene programske sadržaje financiraju iz sredstava Fonda za poticanje i pluralizam elektroničkih medija, proračuna Europske unije , državnog proračuna ili proračuna Zagrebačke županije
* su u likvidaciji ili stečajnom postupku
* imaju dugovanja prema proračunu Republike Hrvatske ili proračunu Općine Kloštar Ivanić.

IV. KRITERIJI ZA UTVRĐIVANJE VISINE FINANCIRANJA

Članak 4.

Visinu iznosa sredstava za medije koji se prijavljuju na javni poziv Općina će definirat sukladno objektivnim i nepristranim kriterijima, imajući u vidu činjenicu kako je transparentna raspodjela sredstava preduvjet daljnjeg razvoja njihove kvalitete i sadržaja u zajedničkom interesu građana Općine, a sve u skladu sa raspoloživim proračunskim sredstvima Općine.

Članak 5.

Kriteriji temeljem kojih će se utvrđivati prednost prijavljenog programskog sadržaja su:

|  |  |  |
| --- | --- | --- |
|  | KRITERIJ | BROJ BODOVA |
| 1. | Kvaliteta, kreativnost, autorski pristup u osmišljavanju  programskog sadržaja | 0-10 |
| 2. | Lokalni karakter programskog sadržaja - praćenje događaja na području Općine Kloštar Ivanić | 0-10 |
| 3. | Kvantiteta objava i medijske platforme objava (praćenje sadržaja u televizijskom, radijskom programu, na mrežnim stranicama te na društvenim mrežama prijavitelja na Javni poziv) | 0-10 |
| 4. | Doseg objava pojedinog medija | 0-10 |
| 5. | Obrada što više ostalih tema od interesa za lokalnu zajednicu | 0-10 |

Dodatno će se vrednovati, s maksimalno do 10 bodova, sadržaji usmjereni na teme:

* ostvarivanje prava građana na javno informiranje vezano uz teme i događaje s područja Općine (1 bod)
* poticanje kulturne raznolikosti i njegovanje baštine s područja Općine (1 bod)
* poticanje gospodarskih aktivnosti na području Općine (1 bod)
* razvoj znanosti, odgoja i obrazovanja na području Općine (1 bod)
* razvoj umjetnosti i sporta na području Općine (1 bod)
* promicanje ravnopravnosti spolova na području Općine (1 bod)
* poticanje kvalitetnih programa za djecu i mlade kojima je cilj promicanje njihove dobrobiti na području Općine (1 bod)
* poticanje posebnih kulturnih projekata i manifestacija na području Općine (1 bod)
* poticanje socijalne uključenosti, osobito populacije starijih osoba, hrvatskih branitelja, osoba s invaliditetom i osoba s posebnim potrebama, nacionalnih manjina (1 bod)
* zaštita okoliša i ljudskog zdravlja na području Općine (1 bod).

Članak 6.

Pravo na dodjelu financijskih sredstava temeljem ovog Javnog poziva mogu ostvariti pružatelji elektroničkih publikacija čiji programski sadržaji budu ocijenjeni s minimalno 30 od maksimalno mogućih 60 bodova.

V. OBVEZE MEDIJA

Članak 7.

Mediji koji ostvare pravo na financijska sredstva temeljem ovoga Pravilnika dužni su:

* pratiti rad Općinskog vijeća, načelnika i upravnih tijela Općine uz objavu svih informacija koje su od javnog interesa građana Općine i lokalne zajednice,
* pratiti aktivnosti političkih stranaka i nezavisnih listi koje participiraju u radu Općinskog vijeća,
* osobno sudjelovati na konferencijama za novinare i tematskim obilascima
* objavljivati natječaje koje objavljuje Općina temeljem preuzetih zakonskih obaveza objave natječaja u tiskanim i drugim medijima,
* objaviti javni poziv za financiranje programskih sadržaja medija,
* objavljivati prigodne čestitke Općine,
* objavljivati sadržaje sukladno ciljevima, navedenih u članku 2. ovog Pravilnika.

VI. ODLUČIVANJE O IZNOSIMA DODIJELJENIH SREDSTAVA

Članak 8.

Odluku o iznosu pojedinačnih financijskih sredstava iz ovoga Pravilnika donijeti će načelnik, a na prijedlog Povjerenstva za dodjelu financijskih sredstava medijima koje osniva i imenuje načelnik Općine. Povjerenstvo se sastoji od tri (3) člana, koji mogu biti imenovani iz redova službenika upravnih tijela Općine. Na temelju Odluke o iznosu pojedinačnih financijskih sredstava načelnik Općine zaključuje ugovor o dodjeli sredstava s podnositeljima prijave kojima su dodijeljena sredstva (korisnicima sredstava).

VII. PODNOŠENJE PRIGOVORA

Članak 9.

Podnositelj prijave koji je sudjelovao u javnom pozivu za dodjelu sredstava može podnijeti prigovor na odluku o iznosu pojedinačnih financijskih sredstava iz ovoga Pravilnika. Prigovor se podnosi Jedinstvenom upravnom odjelu Općine u roku od osam (8) dana od dana javne objave odluke o iznosu pojedinačnih financijskih sredstava. O prigovoru odlučuje načelnik Općine u roku od 8 dana od dana isteka roka za podnošenje prigovora. Odluka o prigovoru je konačna.

VIII. RAZDOBLJE FINANCIRANJA I NAČIN ISPLATE SREDSTAVA

Članak 10.

Financijska sredstva koja Općina dodjeljuje putem javnog poziva odnosi se, u pravilu, na financiranje programskih sadržaja medija koje će se provoditi u kalendarskoj godini za koju se javni raspisuje, što će se definirati samim javnim pozivom.

Načelnik Općine donosi Odluku o raspisivanju javnog poziva koji se objavljuje na internetskoj stranici Općine za svaku proračunsku godinu, temeljem prijedloga Povjerenstva koje obavlja postupak provedbe javnog poziva.

Isplate sredstava vršiti će se nakon zaključenja ugovora o dodjeli sredstava s korisnicima kojim će se definirati međusobna prava i obveze korisnika financijskih sredstava i Općine.

IV. OBVEZA IZVJEŠTAVANJA I POVRAT SREDSTAVA

Članak 11.

Korisnik sredstava obvezan je dostaviti Općini pisano izvješće o ispunjavanju obveza medija propisanih člankom 7. ovog Pravilnika i to u roku za dostavu izvješća koji će se utvrditi ugovorom o dodjeli sredstava.

Općina će raskinuti ugovor o dodjeli sredstava ako korisnik sredstava ne dostavi Općini pisano izvješće iz prethodnog stavka u roku utvrđenom ugovorom o dodjeli sredstava odnosno ako se utvrdi da sredstva koristi nenamjenski odnosno suprotno odredbama ovog Pravilnika i ugovora o dodjeli sredstava. U slučaju raskida ugovora o dodjeli sredstava iz prethodnog stavka, Općina će od korisnika sredstava u pisanom obliku zatražiti povrat cjelokupno isplaćenih sredstava.

X. ZAVRŠNE ODREDBE

Članak 12.

Ovaj Pravilnik stupa na snagu osmi dan od dana objave u Glasniku Zagrebačke županije.

KLASA: 614-01/22-01/01

URBROJ: 238-14-01-22-02

Kloštar Ivanić, 14.12.2022.

REPUBLIKA HRVATSKA

ZAGREBAČKA ŽUPANIJA

OPĆINA KLOŠTAR IVANIĆ

OPĆINSKO VIJEĆE

Predsjednik Općinskog vijeća:

Miljenko Majdek