Na temelju članka 20. stavka 5. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19 i 57/22) i članka 26. Statuta Općine Kloštar Ivanić (Glasnik Zagrebačke županije, br. 13/21) Općinsko vijeće na 11. sjednici održanoj dana 14.12.2022. godine donijelo je

**ODLUKU**

**o načinu ostvarivanja prednosti pri upisu djece u dječji vrtić Općine Kloštar Ivanić**

Članak 1.

Ovom se Odlukom uređuje način ostvarivanja prednosti pri upisu djece u Dječji vrtić Proljeće (u daljnjem tekstu: Dječji vrtić), kojem je osnivač Općina Kloštar Ivanić.

Članak 2.

U Dječji vrtić mogu se upisati djeca od navršenih godinu dana života do polaska u osnovnu školu.

Djeca u dobi od navršenih šest do dvanaest mjeseci života, upisat će se u Dječji vrtić kada se za to osiguraju potrebni uvjeti.

Članak 3.

Prednost pri upisu u Dječji vrtić ostvaruje dijete koje zajedno s oba roditelja, odnosno samohranim roditeljem ili jednim roditeljem ukoliko se radi o jednoroditeljskoj obitelji, ima prebivalište na području Općine Kloštar Ivanić.

Dijete kojem je dodijeljen skrbnik odnosno dijete koje je smješteno u udomiteljsku obitelj, a nema prebivalište na području Općine Kloštar Ivanić, ostvaruje jednaku prednost pri upisu kao i dijete iz stavka 1. ovoga članka ako njegov skrbnik ili udomitelj ima prebivalište na području Općine Kloštar Ivanić.

Dijete strani državljanin koje ima odobren najmanje privremeni boravak ili odobrenu međunarodnu zaštitu u Republici Hrvatskoj i živi na području Općine Kloštar Ivanić zajedno s oba roditelja, odnosno samohranim roditeljem ili jednim roditeljem ukoliko se radi o jednoroditeljskoj obitelji, ostvaruje jednaku prednost pri upisu kao i dijete iz stavka 1. ovoga članka.

Sukladno zakonu kojim se uređuje socijalna skrb, samohrani roditelj je onaj roditelj koji živi sam s djetetom, sam skrbi o njemu i sam ga uzdržava, a jednoroditeljska obitelj je ona obitelj u kojoj žive dijete, odnosno djeca i jedan roditelj.

Djeca samohranih roditelja i djeca iz jednoroditeljske obitelji izjednačena su u pravima propisanim ovom Odlukom.

Članak 4.

Ukoliko nakon utvrđivanja prednosti iz članka 3. ove Odluke preostane slobodnih mjesta za upis, u Dječji vrtić mogu se upisati i djeca koja zajedno s jednim roditeljem imaju prebivalište na području Općine Kloštar Ivanić.

Članak 5.

Djeca koja zajedno s roditeljima imaju prebivalište na području druge jedinice lokalne samouprave, mogu se upisati u Dječji vrtić nakon što se upišu sva zainteresirana djeca iz članaka 3. i 4. ove Odluke.

Članak 6.

Prednost pri upisu u Dječji vrtić za iduću pedagošku godinu ostvaruju djeca koja do 1. travnja tekuće godine navrše četiri godine života.

Nakon upisa djece iz stavka 1. ovoga članka, djeca se upisuju u Dječji vrtić na način da prednost pri upisu imaju djeca prema sljedećem redoslijedu:

* djeca roditelja invalida Domovinskog rata,
* djeca oba zaposlena roditelja,
* djeca iz obitelji s troje ili više djece,
* djeca samohranih roditelja,
* djeca iz jednoroditeljskih obitelji,
* djeca koja su ostvarila pravo na uslugu smještaja u udomiteljskoj obitelji,
* djeca s teškoćama u razvoju i kroničnim bolestima,
* djeca osoba s invaliditetom upisanih u Hrvatski registar osoba s invaliditetom,
* djeca roditelja koji primaju doplatak za djecu ili su korisnici zajamčene minimalne naknade.

Red prvenstva iz stavaka 1. i 2. ovoga članka razrađuje se metodom bodovanja, a prvenstvo pri upisu u okviru utvrđenog broja slobodnih mjesta ostvaruje dijete s većim zbrojem bodova na listi prvenstva.

Ukoliko dvoje ili više djece ostvari jednaki broj bodova, redoslijed na listi reda prvenstva utvrđuje se po kriteriju starosti djeteta, od starijeg prema mlađem.

Za dijete sa specifičnim i /ili zdravstvenim potrebama (djeca s teškoćama u razvoju i kroničnim bolestima) bez obzira na ostvareni broj upisanih bodova, upis će se vršiti prema procjeni stručnog povjerenstva Dječjeg vrtića sukladno posebnoj potrebi djeteta, mogućnosti uvjeta za prihvat i kapacitetima Dječjeg vrtića.

Ako stručno povjerenstvo na temelju dokumentacije o specifičnim razvojnim i/ili zdravstvenim potrebama djeteta i inicijalnog razgovora s roditeljima odnosno skrbnicima djece, uz nazočnost djeteta, ocjeni da se te potrebe ne mogu zadovoljiti u sklopu redovitog programa, predložit će drugi odgovarajući program koji Dječji vrtić može ponuditi.

Članak 7.

Roditelj može u zahtjevu za upis naznačiti u koji objekt Dječjeg vrtića želi upisati dijete no ako nema slobodnog mjesta za upis u objekt koji je roditelj naznačio u zahtjevu za upis, Dječji vrtić, odnosno Povjerenstvo za upis koje provodi postupak upisa u Dječji vrtić može rasporediti dijete u neki od objekata Dječjeg vrtića u kojem ima slobodnog mjesta u odgojno-obrazovnoj skupini koja odgovara dobi djeteta, sukladno Državnom pedagoškom standardu predškolskog odgoja i naobrazbe.

Članak 8.

Upisi u Dječji vrtić mogu se provoditi elektroničkim putem.

Članak 9.

Dječji vrtić će osigurati ostvarivanje programa predškole za svu djecu koja nisu uključena u redoviti ili posebni program predškolskog odgoja, uz uvjete propisane zakonom.

Članak 10.

Postupak upisa djece u Dječji vrtić, bodovne kriterije za ostvarivanje prvenstva pri upisu te organizaciju prijema novoupisane djece utvrđuje Dječji vrtić svojim općim aktom.

Članak 11.

Danom stupanja na snagu ove Odluke prestaje važiti Odluka o načinu ostvarivanja prednosti pri upisu djece u Dječji vrtić Proljeće Kloštar Ivanić (Glasnik Zagrebačke županije, br. 9/15).

Članak 12.

Ova Odluka stupa na snagu osmi dan od dana objave u Glasniku Zagrebačke županije.

KLASA: 601-01/22-01/07

URBROJ: 238-14-01-22-2

Kloštar Ivanić, 14.12.2022.

REPUBLIKA HRVATSKA

ZAGREBAČKA ŽUPANIJA

OPĆINA KLOŠTAR IVANIĆ

OPĆINSKO VIJEĆE

Predsjednik Općinskog vijeća:

Miljenko Majdek